সত্যজিৎ রায়ের চরিত্রের মাধ্যমে ‘স্বৈরাচার’ তকমা মমতা বন্দ্যোপাধ্যায়কে

কলকাতা: রাজ্য রাজনীতিতে তীব্র রাজনৈত‌িক চর্চার আবহ। রবিবার বাংলার শাসক তৃণমূল কংগ্রেসকে (TMC) নিশানা করে একটি AI-নির্ভর ভিডিও প্রকাশ করল বিজেপি (BJP)। ভিডিওতে উঠে এসেছে সত্যজিৎ রায়ের (Satyajit Roy) কালজয়ী চরিত্র গুপি গাইন ও বাঘা বাইন (Gupi Gain Bagha Bain), যারা ‘সোনার বাংলা’-র খোঁজে টাইম ট্রাভেল করে বর্তমান পশ্চিমবঙ্গে এসে নাকি হতাশ হয়ে পড়ছে। ভিডিওতে সরাসরি মমতা বন্দ্যোপাধ্যায়কে ‘স্বৈরাচারী’ বলে আক্রমণ করা হয়েছে।

ভিডিওটি BJP West Bengal-এর এক্স হ্যান্ডেল থেকে পোস্ট করা হয়েছে। সেখানে দেখানো হয়েছে, টাইম ট্রাভেল করে গুপি–বাঘা পৌঁছয় কলকাতার মেটিয়াবুরুজে। চারিদিকে তৃণমূল নেতা তথা কলকাতার মেয়র ফিরহাদ হাকিমের পোস্টার। এলাকাকে উল্লেখ করা হয় ‘মিনিপাকিস্তান’ বলে। একটি শব্দবন্ধ, যা একসময় ফিরহাদ হাকিমের নামকে কেন্দ্র করে বিতর্ক তৈরি করেছিল। ভিডিওতে দেখানো হয়, এলাকার ভাষায় বাংলা নাকি জায়গা ছেড়ে দিচ্ছে উর্দু শব্দভাণ্ডারকে।

আরও পড়ুন: এক ধাক্কায় সব জেলায় পারদ পতন, শীতের কামড় বেশি বীরভূমে

ধীরে ধীরে ‘পরিবর্তিত’ বাংলার চিত্র দেখে বিস্মিত গুপি–বাঘা। এরপর তাঁরা এক স্থানীয় মানুষের মুখোমুখি হন, যিনি ভিডিওতে অভিযোগ তোলেন যে মমতা বন্দ্যোপাধ্যায়ের ‘মিসরুল’ ও ‘স্বৈরতান্ত্রিক শাসন’-এর জেরেই এই পরিস্থিতি। তাঁর কথায় বিরোধীদের নাকি দমন করা হয়, সরকারবিরোধী কণ্ঠ নাকি নিখোঁজ হয়ে যায়, ভোট-পরবর্তী হিংসা ও কাটমানির মাধ্যমে দুর্নীতি চলছে।

ভিডিওটিতে আরও দাবি করা হয়েছে, রাজ্যে চাকরির পরিস্থিতি ভয়াবহ। কারখানা বন্ধ হয়ে যাচ্ছে। শিক্ষকরা রাস্তায় আন্দোলনে। মহিলাদের নিরাপত্তা প্রশ্নের মুখে। তৃণমূল কর্মীরা নাকি স্থানীয় ‘গুণ্ডা বাহিনী’-র মতো কাজ করছে।

শেষে গুপি ও বাঘাকে ‘হীরক রাজার দেশে’ রেফারেন্সে দেখানো হয়। যেমন সেই ছবিতে গানের মাধ্যমে স্বৈরাচারী শাসকের বিরুদ্ধে মানুষকে জাগিয়ে তুলেছিল তারা, ঠিক সেই ভাবেই ভিডিওতে উৎসাহ দেওয়া হয় ‘অবরোধ ভেঙে misrule-এর অবসান’ ঘটাতে।